Ҭырқәтәыла апрезиденттәи апарламенттәи алхрақәа аҵыхәтәантәи алҵшәақәа еилкаахоит лаҵара 19 рзы. Аҭырқәа аҳәынҭқарратә агентра «Анадолу» аинформациала, алхырҭақәа 98% иҧхьаӡоуп.
Заанаҵтәи адыррақәа рыла, алхрақәа рҿы аҧхьагылара имоуп атәыла уажәтәи ахада Реџьеп Таип Ердоҕан, иара 49,76% абжьқәа иоуит, аха, Ердоҕан идуӡӡоу ақалақьқәа рҿы – Анкареи, Измири, Сҭампыли даҵахеит.
Аоппозициатә ф-партиак ркандидат Кемал Кылычдар-оҕлу – 44,49 % иоуит, иара идгылеит 2 миллионҩык иреиҳаны атәылауаа.
Ҭырқәтәыла абжьқәа рыҧхьаӡара апроцесс инагӡоит. Лаҵара 16-нӡа апартиақәа алҵшәақәа ирзашшыр рылшоит. Алхрақәа аҵыхәтәантәи алҵшәақәа цәыргазароуп лаҵара 19 рзы. Уажәтәи алҵшәақәа иаанхар, лаҵара 28 рзы атәылаҿы апрезиденттә алхарақәа аҩбатәи атур мҩаҧысуеит.